|  |  |  |  |  |  |  |
| --- | --- | --- | --- | --- | --- | --- |
| **Az óra céljai:**   1. A volt Szovjet-Baltikum és a balti államok helye az Európai Unióban: a kritikai gondolkodás fejlesztése. 2. A balti államok országainak természet- és gazdaságföldrajza, más kultúrák értékeinek adaptációja. 3. Információszerzés a balti államokról különböző forrásokból:  * Természetföldrajzi szekció: A tanulók egy mindennapi életből vett szituáción keresztül ismerik meg a balti államok főbb természetföldrajzi jellemzőit (pl. utazási iroda ajánlata a Baltikumba/saját kirándulás megtervezése/fényképek bemutatása), és a különböző részfeladatok megoldásával egységes régióként kezelik az országokat, ami hozzájárulhat a regionális gondolkodás fejlesztéséhez. * Társadalomföldrajzi szekció: társadalmi jellemzők képek/adatok/statisztikák alapján: közös külső antropológiai jegyek, társadalmi eltérések, szokások, hagyományok. A szekció célja, hogy a tanulókkal érzékeltesse a régión belüli hasonlóságokat és különbségeket, ugyanis egy térség nem attól egység, hogy mindenben ugyanolyan, hanem hogy vannak főbb jellemzői, amelyek hasonlóságot mutatnak. * Gazdasági szekció: közös gazdasági ismérvek elsajátítása, gondolattérkép készítése, a régió gazdasági fejlettségének és közös jellemzőinek bemutatása. Ez az egység leginkább a rendszerszemléletet, az analógiák felfedezését („balti tigrisek”) és az érvelés képességét fejlesztik. * Problémamegoldó szekció: a különféle ismereteket szintetizálva a diákok problémamegoldó képessége fejleszthető, szimultán a kutatásos és felfedezéses tanulási technika egyes részterületeit is gyakorolva. (Téma: a térséget érintő kihívások, problémák és nehézségek képek, térképek és karikatúrák segítségével.) | | | | | | |
| **Idő** | **Szakaszok és célok** | **Tanulói tevékenységek** | **Tanári tevékenységek** | **Munkaforma/ Módszer** | **Tananyagok/ Eszközök** | **Megjegyzések** |
| 5 perc | Bemelegítés, ráhangolódás: a Baltikum területére való belehelyezkedés elősegítése | A tanulók a pedagógus által kivetített képek/videó segítségével belehelyezkednek az adott környezetbe. A képek/videó megnézése után megfogalmazzák érzéseiket, gondolataikat a bemutatott tájak/képek kapcsán. | A pedagógus levetíti az adott képsorozatot/videót, koordinálja a tanulói vélemények megfogalmazását. | Frontális munka | Számítógép, projektor, vetítővászon | Variáció:  A képeket a tanulók színesben kinyomtatva is megtekinthetik.  Ezután közös brainstorming keretében megbeszélik, mi jut eszükbe a balti államokról. |
| 6 perc | Meglévő ismeretek aktiválása: a Baltikum tájairól,  éghajlatáról,  agrárgazdaságáról tanultak felidézése | A tanulók páros munkában feladatot oldanak meg. A helyes megoldásokat közösen beszélik meg, és értékelik a munkájukat. | A pedagógus ismerteti a feladatot, és koordinálja a feladat megoldását,  segíti a tanulókat a feladatmegoldásban. | Páros munka | Számítógép, *Learning Apps*-feladat – párkereső: *Balti köztársaságok,* projektor, vetítővászon | Variáció: A párkereső feladatelőre elkészített munkalapon is megoldható. |
| 6 perc | Új ismeretek bevezetése: az országok bemutatása: az általános szempontok felidézése, a balti országok sajátos történelmi vonásainak megismerése | A tanulók a pedagógus által feltett, irányított kérdésekre válaszolnak; egyéni munka során rövid jegyzetben rögzítik az országok sajátos történelmi vonásait és azok hatásait az ország társadalmi-gazdasági fejlődésére. Megfigyelési szempontok:   * hosszú, nehéz út a függetlenségig; * fogyatkozó népesség, nemzeti újjászületés; * átalakulóban lévő mezőgazdaság; * a piacgazdasági átmenet kárvallottja: az ipar.   Összehasonlító táblázat elkészítése a három országról (terület, lakosság, népsűrűség, természetes szaporodás, mezőgazdasági keresők aránya, GNP/fő, lakosság nemzetiségi összetétele). | A pedagógus szóban ismerteti az országok bemutatásának legfontosabb szempontjait; a diákokkal közösen – irányított kérdések segítségével – megbeszéli a balti államok történelmének sajátos vonásait és azok hatásait az ország társadalmi-gazdasági fejlődésére. | Frontális munka, közös megbeszélés irányított kérdésekkel, egyéni munka | Tábla,  színes kréta, falitérkép | Variáció:  A pedagógus az új ismereteket számítógépes prezentáció formájában is bemutathatja a diákoknak. Kapcsolódási pont: történelem. |
| 20 perc | Új anyag elemző bemutatása;: az országok jellemzőinek megismertetése, információszerzés különböző forrásokból,  a református többlet/specialitás kiemelése | A diákok meghallgatják a feladat kijelölését,  és felvázolják a közös gondolattérkép csomópontjait a füzetükbe;  páros munkában elemzik az országok megismerésének egy-egy meghatározott szempontját különböző források segítségével (pl. természeti-földrajzi adottságok, ásványkincsek, domborzat, népsűrűség, népesség, társadalmi-gazdasági fejlődés, mezőgazdaság, vallási/nemzetiségi összetétel, ipar jellemzői, városok stb.); a források feldolgozása után a füzetükben megkezdett gondolattérképre rögzítik az általuk megszerzett új információkat; meghallgatják társaik párban elmondott, rövid ismertetőjét az országok adott jellemzőiről; közben folyamatosan bővítik a közösen készített gondolattérképet a táblán; közösen, szóban összegzik az országokról rögzített legfontosabb jellemvonásokat. | A pedagógus ismerteti a feladatot; felvázolja a táblára a közösen elkészítendő gondolattérkép főbb csomópontjait; koordinálja a feladat megoldását; a rászoruló tanulókat irányítja a feladatmegoldásban; a páros munkák befejezése után koordinálja az országok jellemzőinek közös megbeszélését és a közös, táblai gondolattérkép elkészítését. | Differenciált csoportmunka | Források a páros munkához, földrajzi atlasz, tábla,  színes kréta |  |
| 5 perc | Ismeretek rendszerezése, összegzés, az országokra jellemző tulajdonságok csoportosítása | A tanulók páros munkában a *Learning Apps* csoportba rendezés játékban összehasonlítják Észtországot, Lettországot és Litvániát,  és a megadott jellemzőket az egyes országokhoz sorolják:  *Melyik balti fővárosban készültek az állóképek: Tallinn? Riga? Vilnius?* A párok a feladat megoldása után közösen megbeszélik a megoldásokat,  és értékelik a munkájukat. | A pedagógus ismerteti a feladatot, és koordinálja a feladat megoldását; a rászoruló tanulókat irányítja a feladatmegoldásban; koordinálja a feladat megoldásának megbeszélését. | Páros munka | Számítógép, *Learning Apps-*feladat – csoportba rendezés: *A balti államok fővárosai,* projektor, vetítővászon | Variáció:  A csoportba rendezés játékot papír alapon is ki lehet tölteni. A megoldások megbeszélésénél lehet variáció, hogy a párok egy másik páros munkáját javítsák. |
| 3 perc | Reflexió:  a diákok egyénileg,  majd a csoport egésze,  végül a pedagógus is értékeli az óra hangulatát, feladatait,  impresszióit. | A diákok kis papírra írva egy-egy szóval/szókapcsolattal értékelik és jellemzik aznapi munkájukat.  Az elkészült papírokat a táblára jól láthatóan felragasztják. Rögzítik a házi feladatot. | A pedagógus szóban röviden értékeli a csoport munkáját. Kiemeli a páros munka során tapasztalt jó módszereket, és javaslatokat fogalmaz meg a felmerült nehézségek jövőbeli eredményesebb megoldására. Kijelöli a házi feladatot és a tanult anyag helyét a tankönyvben. | Egyéni, majd frontális munka | Tábla, kis papírok, gyurmaragasztó | Variáció:  Az idő rövidsége esetén tanulói reflexió szóban. |